PREDKLADACIA správa

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 162/2015 Z. z. Správny súdny poriadok v znení neskorších predpisov a ktorým sa mení a dopĺňa zákon č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov (ďalej len „návrh zákona“).
V zmysle čl. II bod 1 písm. e) Štatútu zástupcu Slovenskej republiky pred Európskym súdom pre ľudské práva (uznesenie vlády Slovenskej republiky č. 543/2005 z 13. júla 2005) zástupca predkladá ministrovi návrhy na prijatie opatrení vedúcich k odstráneniu opakujúcich sa porušení Dohovoru. Návrh zákona bol prerokovaný s podpredsedom vlády Slovenskej republiky pre legislatívu v zmysle § 10 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.
Návrh zákona reaguje na viaceré rozsudky Európskeho súdu pre ľudské práva proti Slovenskej republike, v ktorých vyslovil závery, ktoré naznačujú neúčinnosť vnútroštátneho mechanizmu nápravy porušenia práva na prejednanie veci v primeranej lehote v konaniach prebiehajúcich pred správnymi orgánmi a následne pred súdmi. 
Aj po tom, ako bol v novom Správnom súdnom poriadku posilnený preventívny účinok žaloby proti nečinnosti orgánu verejnej správy, kompenzačný účinok nápravy porušenia práva na prejednanie veci v primeranej lehote v správnom konaní, dosiahnuteľný iným prostriedkom nápravy (žalobou podľa zákona č. 514/2003 Z. z. o zodpovednosti štátu za škodu spôsobenú pri výkone verejnej moci), je podľa Európskeho súdu pre ľudské práva neistý a v praxi v tejto súvislosti málo využívaný. Slovenskej republike bola vytknutá pretrvávajúca potreba kumulovaného využitia viacerých prostriedkov nápravy.
Vzhľadom na závery Európskeho súdu pre ľudské práva sa navrhuje úprava existujúceho prostriedku nápravy proti prieťahom v správnych konaniach v podobe žaloby proti nečinnosti orgánu verejnej správy tak, aby bol tento prostriedok nápravy účinný v zmysle kritérií vyplývajúcich z judikatúry Európskeho súdu pre ľudské práva, teda aby plnil preventívnu aj kompenzačnú funkciu pri porušení práva na prejednanie veci v primeranej lehote.
Účinnosť návrhu zákona sa navrhuje od 1. mája 2023.
Návrh zákona bol predložený na vnútrokomunitárne pripomienkové konanie spolu s predložením materiálu na rokovanie Legislatívnej rady vlády Slovenskej republiky.

Návrh zákona sa na rokovanie predkladá bez rozporov.